બ્રહ્મગીરી પર્વતમાંથી નીકળતી આઠસો કિલોમીટર લાંબી આ નદીનાં પાણીની ક્ષમતા તે જ્યાંથી પસાર થાય છે એ તમામ રાજ્યના લોકોની પ્યાસને બુઝાવવાની છે. પણ એક રાજ્ય તેના પાણી પર ઈજારાશાહી ભોગવવાની વાત કરે ત્યારે ઝઘડો અને વિવાદ સર્જાય છે. અગાઉ દેશી રાજ્યોના સમયમાં અને ત્યારબાદ બ્રિટિશ શાસન દરમિયાન અનુક્રમે ૧૮૯૨ અને ૧૯૨૪માં તે વખતનાં મદ્રાસ અને મૈસૂર રાજ્યો વચ્ચે સમજૂતીઓ થઈ હતી. કર્ણાટક હંમેશ એવી રૅકર્ડ વગાડતું રહ્યું છે કે એ સમજૂતી તેના હિતમાં નથી. બીજા શબ્દોમાં કહેવું હોય તો કર્ણાટકને કાવેરીનું પાણી અન્ય રાજ્યોને આપવાનું ગમતું નથી. નદી પર મોટા બંધ બાંધીને પાણીને અન્ય રાજ્યમાં જતું અટકાવવામાં આવે ત્યારે સમસ્યા સર્જાય છે.